’Jaꞌan rinichja jiꞌi aro jeꞌa ixin kain ra,
jaꞌan nuna kensen kuinchiaa.
Aro rugunda tsuꞌen thi jitaxin ngain Xruen Ndo Dio,
thi ndachro:
“Thi jine niuthja ngajin na sankaxin na ruthee.”
Jai ndathjo ra jiꞌi ixin are utsuꞌen jiꞌi,
jaꞌa ra sithikaon ra ixin jaꞌan thi Cristo.
Jaꞌan ndua rindathjo ra,
ixin chujni sayée thi ni jaꞌan ruruaꞌan,
kai jaꞌan sayena na̱,
ko thi sayena jaꞌan,
sayée thi ruaꞌan na jaꞌan.
Are Jesús juexin ndachro jiꞌi,
jeꞌe kunuꞌe naa juachjaon anto suji,
ko ndachro:
—Jaꞌan ndua rundathjo ra ixin naa ra xro te ra nthiꞌi sajon na ngain chujni ningakunna.
Ko chujni bakao Jesús kuexiꞌin tsjeꞌe choo na̱ aro nueꞌa na̱ ixin kensen jinichja Jesús.
Naa ni theyoo bakao Jesús,
thi anto thjueꞌe,
jeꞌe mee tajikee Jesús.
Ko Simón Pedro raa ndachexin thi tajikee Jesús,
ixin sanchiangiꞌi kensen mee.
Kuthimejan thi tajikee Jesús banchiangi:
—Nchana,
¿ixin kensen rinichja yaa?
Jesús ndachro:
—Thi jaꞌan ruchjaꞌa rioꞌo niuthja sinthatjao.
Ko are juexin binchetjao niuthja bajon nio ngain Judas Iscariote,
xi tsiꞌi Simón.
Ko are Judas bine niuthja mee,
nchiijin icha bixiꞌin ngain juaxraxauen Judas.
Kuthimejan Jesús ndachro:
—Jaikua ncheꞌe thi sincheꞌe.
Aro xruꞌin ni binthe ngain nthanchaon kuinxin na̱ ixin unda jañaa ndachro Jesús.
Aro ixin Judas bakenchjiꞌan tumii ni bakao Jesús,
mexinxin kanxion na̱ xraxaon na ixin Jesús chrujan jindache Judas ixin rukeꞌna thi rugunda ngain kiai o rugajon nchin tumi ngain chujni nua.
Ko are Judas juexin bine niuthja mee,
jeꞌe bachrjexin nthi̱ꞌa̱.
Ko uthie.
Are Judas bachrje,
Jesús ndachro:
—Jai jaꞌan,
thi xii juixin ngajni,
jai tsusayana ko Ndo Dio tsusayeꞌe ixin jaꞌan.
Ko ja̱ Ndo Dio tsusayeꞌe ixin jaꞌan,
kai jeꞌe ndo sincheꞌe ndo ixin tsusayana jaꞌan,
ko utuin sincheꞌe ndo jiꞌi.
Jaꞌa ra xan nchinnchinchjanꞌna,
jaꞌan ndathjo ra ixin iseꞌa sariꞌi ngajin ra.
Ko jaꞌa ra tsjee ni ra,
aro xrajeꞌo thi ndathjan ni judío,
ndathjo ra jaꞌa ra jai:
Jaꞌa ra chroꞌa tsji ra thi jaꞌan tsji.
Jiꞌi inaa thi narua rithetuꞌan ra,
ixin ruthjueꞌe choo ra,
jañaa inchin jaꞌan thjuaꞌa ra.
Ja̱ ndua ruthjueꞌe choo ra,
jañaa kain chujni tsunuꞌe na̱ ixin jaꞌa ra ndua chujni ruena.
Simón Pedro banchiangiꞌi Jesús:
—Nchana,
¿thinoo sekji?
Ko Jesús ndachro:
—Thi jaꞌan tsji jai,
jaꞌa chroꞌa rurueꞌna,
aro kuthejan nchao rurueꞌna.
Kuthimejan ndachro Pedro:
—Nchana,
¿unda chroꞌa ruruaꞌa jai?
Jaꞌan nchao seꞌen na ixin suixin.
Jesús ndachro:
—¿Andua seꞌen ixin jaꞌan?
Jaꞌan ndua rindathjo ixin xra rutsjeꞌa kunthaxichia ko jaꞌa uninxin nthiꞌa rundachro ixin chunxinꞌa na.